Ego Robertus decanus capellæ ducis diuionensis notum facio omnibus præsentes litteras inspecturis quod in mea præsentia constituta Adelina relicta Bertrandi de Fixins defuncti, recognouit se pro necessitate sua vendidisse magistro et fratribus Domus Dei de Brochon quamdam petiam terrae quam habebat apud Fixins, iuxta vineam eorumdem fratrum quæ dicitur præ, et hanc venditionem laudauerunt coram me spontanea voluntate Egidius et Maria liberi dictæ Adelinæ, et de toto iure quod in dicta petia terræ habebant vel reclamare poterant se deuestierunt ipsi et dicta Adelina mater eorum et prænominatos magistrum et fratres corporaliter inuestierunt. Et tenentur eis contra omnes in perpetuum garantire, et si in garantia portanda deficerent, voluerunt et concesserunt coram me ut dicti magister et fratres de garantia portanda se teneant ad quamdam petiam vineæ sitam in territorio Dou Vignous ad urmum, de pretio siquidem dictæ venditionis videlicet de sex libris diuionensibus se tenuerunt coram me penitus pro pagatis. Sciendum præterea quod pro dicta petia terræ tenentur dicti magistri et fratres reddere annuatim in Martio sine occasione dictæ Adelinæ et filiis eius et eorum heredibus in perpetuum tres denarios censuales. Hæc autem omnia laudauit coram me Johannes Boymus frater dictæ Adelinæ et filii eius Odo, Hugo et Bachardus et in huius rei testimonium ad preces omnium supradictorum presentibus litteris sigillum meum apposui. Actum anno Domini millesimo ducentesimo trigesimo quarto, mense Februarii.